कक्राझार , 7 जानुवारीःबड'लेण्ड टेरिटरिएल रिजन सुंद'यै बिटिआरनि दर बै जिल्लाफोराव थानाय गासै बिफानफोराव नुजाथिनाय जायखि - जाया गेनाखान्थि आरो बेले - बेजेखौ सहायनाय नङा । बे बाथ्राखौ बुंदों बिटिआर खुंथायनि गाहाय खुंगिरि प्रमद बर'आ । बुधबारखालि गाहाय खुंगिरि प्रमद बर'आ सोलोंथाय बिफाननि सेक्रेटारि । एसिएस अमरज्यति बर्मनजों लोगोसे सोलोंथाय बिफाननि बिथोनगिरि जगदिश प्रसाद ब्रह्मजों मोनसे गोनांथार मेल खुंनाय जायो । सोलोंथाय बिथोनगिरिजों लोगोसे सोलोंथाय बिफाननि गासै बिबानगिरिफोरजों बड'फा नोगोरआव थानाय बिटिसि हायुङारि गौथुमनि जथुम हलआव गोनांथारै बे सावरायनायाव बिटिआर ओन्सोलनि सोलोंथायनि फार्से राहा लानाय आरो फोजौखांनायनि सायाव गोनांथि होनाय जायो । गाहाय खुंगिरि प्रमद बर'आ बुङोदि , बिटिआर खुंथाया मोजां खुंथायखौ सुबुंफोरनो सिबिथाय होनो थियारि जानायजों बे बेलायाव गेनाखान्थि आरो बेले - बेजे आखुथायफोरनिफ्राय उदां खालामनाया जोबोद गोनांथार जागोन । बर'आ बुंबावोदि , आजिरा मोन्नाय फोरोंगिरिफोरनो थाबैनो पेन्सनखौ हरनांगोन आरो बिथांमोनहा जेंनाजों जेबो मोगा - मोगि जानो मोन्नाय नङा । बे गोनां सावरायनायाव थांखि लादोंदि , फोरोंगिरिफोरा साबसिन सोलोंथाय होनायनि फार्से नाजानांगोन । लोगोसे फरायसालिनि जौगानाय मान थाखो आरो थासारिनि सायाव थाबैनो आबुं फोरमायथि आरो खेंफोरथिखौ जमा खालामनो थाखायबो बिथोन होयो गाहाय खुंगिरि प्रमद बर'आ । बे जथुमनायाव ओन्सोलनि सोलोंथाय आबहावाखौ साबसिन खालामनायनि गोनांथि होनानै फरायसालिनि सियार , टेबल आरो गुबुन बेसादफोरखौ मोजाङै जगायथाय होनाय आरो बेनि सायाव लेहेम जानाङा होन्नानै बिबानगिरिखौ बिथोन होयो । बेजों लोगोसे गोबां फरायसालिफोराव दिनैसिम मोब्लिब मोनै , गोगो दै लोंनायनि राहा गैयै बेफोर फरायसालिफोराव जगायथाय होनायनि गोख्रै राहा लानो गाहाय खुंगिरिआ बिथोन होबावो । बेनि अनगायैबो बे गोनां सावरायनाय जथुमआव थांनाय गोलाव बोसोरनिफ्रायनो सोलोंथाय बिफानआव लांदां जानानै थानाय मासिफोरखौ सुफुंनायनि फार्सेबो थाबैनो राहा लागोन होन्नानै बुङो । बेबादिनो गाहाय खुंगिरि प्रमद बर'आ सोलोंथाय बिफाननि बिबानगिरिफोरजों जथुमनाय बे मेलआव गोनांथार आयदानि सायाव सावरायनानै ओन्सोलनि सोलोंथाय आबहावाखौ साबसिन खालामनायनि फार्से राहा लानो बिबानगिरिफोरखौ बिथोन होदों । 
जायखि - जाया गेनाखान्थिखौनो बिटिआर खुंथाया सहायनाय नङा प्रमद बर'